Video: Hond net betyds gered voor trok hom sleep | Maroela Media
'n Oplettende wetstoepassingsbeampte van die Yavapai-distrik in Arizona in die VSA het 'n hond se lewe gered oomblikke voordat hy agter 'n vragmotor gesleep sou word.
Die voorval het op 8 September buite 'n Shell-vulstasie langs 'n snelweg in Ash Fork gebeur.
Die kantoor van die Yavapai-sheriff het Maandag 'n video van die voorval, wat deur die wetstoepassingsbeampte se paneelbordkamera vasgevang is, op sy Facebook-blad gedeel.
Volgens die Facebook-plasing het die beampte, wat deel is van die plaaslike Volunteer in Protection-eenheid, vinnig by die vulstasie stilgehou vir 'n blaaskans en was net weer op pad om op die snelweg in te swaai toe hy die vragmotor voor hom op die oprit na die snelweg sien draai.
Agter die vragmotor was 'n klein hondjie met 'n leiband aan die buffer van die vragmotor vasgebind en die diertjie het vervaard probeer hardloop om by te bly.
Die beampte het besef wat aan die gebeur is en het vinnig sy voertuig se ligte en sirenes aangeskakel en half voor die vragmotor ingery om hom tot stilstand te dwing. Die eienaar van die hond het toe eers besef hy het vergeet om sy vierpotige vriend terug in die voertuig te laai voordat hy weggetrek het en was baie dankbaar vir die veiligheidsbeampte wat hom betyds kon keer.
"Die bestuurder se aandag was bloot afgetrek en hy het vergeet om sy hond los te maak. Geen aanklagte sal aanhangig gemaak word nie," lui die inskrywing.
Talle sosialemediagebruikers het die beampte geloof vir sy vinnige optrede om die hond te red.
Die wêreld in foto's – 19 September 2018
EK · 10 maande gelede
Dankie Onse Vader.
Dankie dankie dankie die hond is gered.
PetroD · 10 maande gelede
Dankbaar vir die ouens wat letterlik op die regte tyd op die regte plek was. En ek dink die eienaar van die brakkie is nog meer as dankbaar. Dink net hoe sou hy gevoel het as hy ver(der) gery het en dan agterkom sy ou brakkie is nog agter vasgemaak?
Die verhaal is so treffend van hoe ons eintlik moet wees ! Menslikheid / Hondelikheid teenoor die hondjie en dat hy betyds gered is ! Ook Menslikheid teenoor die vragmotor bestuurder dat hy bloot vergeet het om sy woef los te maak en hy nie vervolg sal word nie ! Lof vir die beampte wat baie skerp was ! Dankie Onse Vader !
honourable member · 10 maande gelede
Liewe hel wat die arme diere nie ook alles moet deurmaak nie. Die arme hond was so naby aan die dood.
BOLLIE · 10 maande gelede
En julle glo wragtie iemand vergeet sy hond aan die buffer van 'n vragmotor? So jy hoor hom nie, jy sien hom nie en jy mis hom nie as jy in die vragmotor terugklim nie? Ek is baie bly die arme dingetjie is gered, ek kan dink wat met hom sou gebeur het as daardie trok op volspoed was .. die eienaar sou seker net die LEASH by die volgende vulstasie aan die buffer gesien hang het . MENSE IS NALATIG .. moenie by my kom met verskonings nie.
Nettie · 10 maande gelede
As ek daai hond is, soek ek so spoedig moontlik vir my 'n ander eienaar. Dit was so hittete of hy was skoon bokveld toe! Watwou, vergeet van die die hond wat aan die vragmotor se buffer vasgemaak is ………………………….. kon hy hom nie maar in die kajuit toegesluit het nie???